Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 325/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Lički škripavac”

EU-nro: PGI-HR-02600 – 18. maaliskuuta 2020

SAN ( ) SMM (X)

1. Nimi (Nimet)

”Lički škripavac”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

”Lički škripavac” on pehmeä rasvainen juusto, joka saadaan juoksettamalla raakaa tai pastöroitua lehmän täysmaitoa juoksuttimella ja hapattimella ja erottamalla hera. Juustoa ei kypsytetä, joten siinä ei ole kuorta.

Lički škripavac -juuston koostumus on pehmeän kumimainen. Juusto on lieriömäinen tai suorakaiteen muotoinen. Juusto painaa vähintään 240 gramma. Pinnaltaan se on maidonvalkoinen. Juustossa ei ole kuorta. Juustomassa on sileää, eikä siinä ole reikiä lainkaan tai niitä on vain vähän. Mahdolliset reiät johtuvat siitä, että massassa on vielä heraa muotituksen aikana. Juuston maku on maitomainen ja kohtalaisen suolainen. Juustolle on ominaista kumimainen koostumus, ja syödessä juusto ”narskuu”. Juuston nimi ”Lički škripavac” juontaakin tästä juurensa (nimi tarkoittaa suurin piirtein ”Likan narskuva juusto”).

Juuston kuiva-ainepitoisuus on vähintään 50 prosenttia ja rasvapitoisuus vähintään 45 prosenttia.

Juuston ”narskuvuus” säilyy maidon laadusta riippuen ensimmäiset 5–7 päivää, ja tämä ominaisuus voidaan aktivoida uudelleen upottamalla juusto alkuperäisessä tyhjiöpakkauksessaan lämpimään veteen (40–50 °C, enintään kaksi minuuttia).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Lički škripavac -juuston tuotantovaiheiden maidon tuotannosta ja juoksettamisesta juuston suolaukseen, muotitukseen ja puristamiseen on tapahduttava kohdassa 4 mainitulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Valmiissa tuotteessa on oltava merkittynä pakkauspäivä ja seuraava kuluttajalle suunnattu maininta: ”Jos pakkaamisesta on kulunut vähintään seitsemän päivää, upota pakattu juusto lämpimään veteen (40–50 °C) kahden minuutin ajaksi ennen pakkauksen avaamista, jotta juuston narskuvuus palautuu.”

Kun juusto saatetaan markkinoille, valmiissa tuotteessa on oltava yhteinen tunnus ”Lički škripavac”. Tunnus on pyöreä, ja sen tausta on yläosastaan vaaleansininen, keskiosastaan sininen ja alaosastaan vihreä. Sana ”LIČKI” näkyy valkoisena vaaleansinistä taustaa vasten, ja sana ”ŠKRIPAVAC” näkyy valkoisena vihreää taustaa vasten. Ympyrän keskellä on tyylitelty Lika-hattu. Oikeus yhteisen tunnuksen käyttöön myönnetään yhtäläisin edellytyksin kaikille suojatun maantieteellisen merkinnän ”Lički škripavac” käyttäjille, jotka valmistavat eritelmän mukaista tuotetta.

4. Maantieteellisen alueen tarkka rajaus

Maantieteellinen alue, jolla Lički škripavac -juustoa tuotetaan, kattaa kolme seuraavaa hallintoaluetta: suurin osa Lika-Senjin maakunnasta ja joitakin osia Zadarin maakunnasta ja Karlovacin maakunnasta. Lički škripavac -juuston tuotantoalue kattaa Gospićin, Otočacin ja Senjin kaupungit ja Donji Lapacin, Karlobagin, Lovinacin, Perušićin, Plitvička jezeran, Udbinan, Vrhovinen ja Brinjen kunnat Lika-Senjin maakunnassa, Gračacin kunnan Zadarin maakunnassa sekä Ogulinin kaupungin ja Rakovican, Josipdolin, Saborskon ja Plaškin kunnat Karlovacin maakunnassa.

5. Yhteys maantieteelliseen alueeseen

Nimen ”Lički škripavac” suojaaminen perustuu maineeseen, jonka tuote on saanut, kun sitä on tuotettu useiden vuosien ajan perinteisellä tavalla kohdassa 4 tarkoitetulla rajatulla maantieteellisellä alueella.

Juustonvalmistustaidot ovat kehittyneet vuosisatojen aikana. Tavoitteena on ollut parantaa ihmisten ruokavalioiden laatua mutta myös säilyttää ja varastoida maitoa mahdollisimman pitkään. Historian aikana juustonvalmistuksessa on yleensä tavoiteltu sitä, että juusto kestää pitkän kuljetusmatkan kylästä kaupunkiin. Lički škripavac -juusto on puolestaan syntynyt juuri siksi, ettei tuotetta pitkän talven aikana voitu kuljettaa syrjäisistä kylistä läheisiin kaupunkeihin, sillä lumikinokset tekivät teistä kulkukelvottomia. Lički škripavac -juustoa valmistavatkin rannikonläheisten Velika Kapela- ja Velebit-vuoristojen asukkaat ja Likan asukkaat. Kyseessä on erityinen alueellinen tuote, jota on valmistanut karjaa kasvattava väestö yksinomaan omiin tarpeisiinsa.

Lički škripavac -juuston historian ja perinteen osalta voidaan todeta, että pehmeät juustot kehitettiin ennen kaikkea täyttämään paikallisten ihmisten ravitsemustarpeita, erityisesti kohdassa 4 tarkoitetulle maantieteelliselle alueelle ominaisten pitkien ja lumisten talvikuukausien aikana, jolloin kodista ei useinkaan voitu poistua huonon sään vuoksi.

Juuston yhdistää rajattuun maantieteelliseen alueeseensa myös sen ”narskuvuus”. Tämä ominaisuus johtuu maidon korkeasta maitorasva- ja maitoproteiinipitoisuudesta, joka puolestaan on seurausta alueen lehmien erityisestä ruokinnasta.

Lički škripavac -juusto helpottaa Primorjen ja Likan vuoristoisilla alueilla elävien ihmisten arkea, ja lisäksi se on tuottajien alueellisen identiteetin selkeä symboli.

Tuotteen mainetta tukevat erilaiset perinteiset myynninedistämis- sekä kulttuuri- ja taidetapahtumat, joissa esitellään Likan alueen perinteitä, tapoja ja kulttuuriperintöä. Näitä tapahtumia ovat esimerkiksi perinteisten tuotteiden vuotuinen näyttely Jesen u Lici (Likan syksy), joka on järjestetty Gospićissä lokakuun ensimmäisenä viikonloppuna vuodesta 1998 lähtien. Näyttely edistää paikallisen tuotannon kehittämistä Kroatian maaseudulla ja alueen matkailua yleensä. Tuottajat esittelevät näyttelyssä paikallisia tuotteitaan ja niiden perinteistä valmistusmenetelmää. Yksi näistä tuotteista on ”Lički škripavac”. Tapahtuma järjestetään kaupungin pääaukiolla. Näytteilleasettajia on yli 300 Kroatiasta ja naapurimaista. Tapahtuman kävijämäärä on keskimäärin 30 000 kolmen päivän aikana. Näyttelyssä on perinteenä juustojen arviointi, ja Lički škripavac -juustolla on erittäin tärkeä rooli. Tämä juusto voittaa säännöllisesti palkintoja erinomaisuutensa ansiosta.

Lički škripavac -juuston tuottajat osallistuvat myös muihin kansallisiin ja ulkomaisiin messuihin, joilla edistetään Lički škripavac -juuston mainetta. Näitä ovat esimerkiksi Välimeren alueen terveellisten elintarvikkeiden messut, ”Lääkeyrtit ja vihreä yrittäjyys” Dubrovnikissa sekä Grubišno Poljen juustomessut, joissa näytteille asetetaan korkealaatuisia juustoja.

Lički škripavac -juuston laadusta ja maineesta kertovat lukuisat palkinnot ja kultamitalit, joita tämän juuston tuottajat ovat voittaneet. Lika-Senjin maakunnan tuottajat osallistuivat tuotteineen vuoden 2019 Novi Sad International Agricultural Fair -näyttelyyn, joka on Kaakkois-Euroopan suurin maataloustapahtuma ja johon tämän alan merkittävimmät tuottajat osallistuvat. He saivat merkittävän kultamitalin maitotuotteiden, juustojen ja jäätelön laadunarvioinnissa, ja myös ”Lički škripavac” sai palkinnon. Zagrebissa vuonna 2019 järjestetyillä CROAGRO-messuilla oli noin 460 näytteilleasettajaa 28 maasta. Messuilla juustoille tehtiin kansallinen arviointi kuuden alueellisen arvioinnin jälkeen, ja ”Lički škripavac” sai kultamitalin.

Lisäksi Lika-Senjin maakunnan matkailulautakunta lanseerasi Lika-Senjin maakunnan juustoreitin nostaakseen paikallisten juustojen profiilia ja edistääkseen niiden tuotantoa. Lički škripavac -juustolla on keskeinen rooli paikallisten juustojen joukossa.

Lički škripavac -juusto niittää mainetta eri tapahtumissa, joilla edistetään sen nimeä, laatua ja alkuperäalueen näkyvyyttä. Tämän lisäksi juuston tunnistettavuus käy ilmi erilaisista tieteellisistä julkaisuista. Esimerkkinä voidaan mainita Martina Marićin, Mladenka Šarolićin, Mirko Smoljićin, Maja Macuran ja Marijo Ćaćićin vuoden 2010 julkaisu ”Croatian and Imported Cheese in the Domestic Market” (Kotimaiset juustot ja tuontijuustot Kroatian markkinoilla), jossa tekijät toteavat Likan alueen olevan tunnettu Lički škripavac -juuston tuotannosta. Kyseinen julkaisu löytyy teoksesta 2ND INTERNATIONAL CONFERENCE ”Vallis AUREA” 2010, s. 779–783.

Tuoreemmassa vuonna 2020 tehdyssä tutkimuksessa ”Povezanost sira škripavca s područjem njegove proizvodnje” (”Narskuvan” juuston yhteys tuotantoalueeseensa) todettiin, että jopa 76 prosenttia kyselyyn vastanneista piti narskuvan juuston alkuperäalueena Likaa. Tutkimuksena tekijänä oli Zagrebin yliopiston maataloustieteellisen tiedekunnan opiskelija Roberta Lovrinov.

Vuonna 2008 ”Lički škripavac” sisällytettiin Kroatian kulttuuriministeriön suojeltujen kulttuuriaarteiden luetteloon (Kulttuuriministeriön päätös aineettoman kulttuuriaarteen ominaispiirteistä, Zagreb, 2008).

Lički škripavac -juuston merkitys Likaa määrittävänä tuotteena käy ilmi myös siitä, että juusto sisällytettiin vuonna 2007 julkaistuun kirjaan ”Vodič kroz hrvatske gastro ikone” (Kroatian gourmet-opas), jossa juuston kerrotaan olevan Likan erikoistuote. Juusto mainitaan myös Kroatian kansallisen matkailutoimiston vuonna 2008 julkaisemassa esitteessä ”Hrvatska eno-gastronomija” (Kroatian viini ja ruoka) Likan paikallisen ruokakulttuurin erikoisuutena.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) EUVL L 343, 14.12.2012, s. 1.